Guðmundur Páll Jónsson ráðinn aðstoðarmaður félagsmálaráðherra Guðmundur Páll Jónsson , bæjarfulltrúi og fyrrverandi bæjarstjóri á Akranesi hefur verið ráðinn aðstoðarmaður Magnúsar Stefánssonar félagsmálaráðherra og mun hefja störf strax . Guðmundur Páll er Akurnesingur og lauk námi árið 1978 frá Samvinnuskólanum á Bifröst . Hann starfaði hjá Haraldi Böðvarssyni hf. og HB Granda hf. frá árinu 1986 og lengst af sem starfsmannastjóri . Hann var ráðinn bæjarstjóri á Akranesi 1. nóvember 2005 og gegndi því starfi þar til í síðustu viku . Hann var kjörinn í bæjarstjórn Akraness árið 1994 sem oddviti Framsóknarflokksins og hefur sem bæjarfulltrúi setið í fjölmörgum nefndum og ráðum . Guðmundur Páll segir hið nýja starf spennandi kost og þar gefist tækifæri til þess að vinna að málum sem hann hafi lengi unnið að í störfum sínum til þessa . Guðmundur segir hið nýja starf ekki hafa áhrif á setu sína í bæjarstjórn Akraness enda fjölmörg fordæmi fyrir því að aðstoðarmenn ráðherra sitji í sveitarstjórnum .